|  |  |  |
| --- | --- | --- |
| Cover |  | Den 11. marts 2016  |
|  |  |

# Væsentlige risici og emner

## Problem

Som en del af den løbende opfølgning på delprogrammets risikoanalyse forelægges for styregruppen risici og emner, som programledelsen har vurderet kræver styregruppens opmærksomhed. Øvrige risici og emner fremgår af delprogrammets risikoregister og emneregister (vedlagt til orientering).

## Baggrund

Adressedataprogrammet identificerer løbende en række emner og risici, som har tværgående betydning for delprogrammets projekter, men også tværgående betydning for GD1 og GD2. Risici betegnet med et F, fx F4 betyder, at det er risici, som er fælles med GD1.

## Status

Det samlede risikobillede for GD2 vurderes at være gul.

Vurderingen skyldes, at der er tre risici (som er medtaget i nedenstående), som alle både har høj sandsynlighed for at indtræffe og høj konsekvens for delprogrammet.

Der er stor risiko for, at snitfladetesten ikke kan gennemføres fuldstændigt som forudsat. Testprojektet forventer at kunne mitigere det til en vis grad ved hjælp af planlægning. Men vi ved naturligvis ikke, hvor mange fejl snitfladetesten vil vise. Til gengæld ved vi, at det med stor sandsynlighed vil blive vanskeligt at fejlrette og genteste alle fejl (mere herom nedenfor).

I det omfang snitfladetesten ikke kan gennemføres fuldt ud, er det lige nu forventningen, at de udestående dele af snitfladetesten kan medtages i perioden for integrationstesten. Men det vil sætte tidsplanen for integrationstesten under pres, hvilket kan medføre en dominoeffekt ift. de efterfølgende anvendertests.

På nuværende tidspunkt ser det ud som om, at GD2s registerprojekterne kan levere testdata rettidigt (F4). Men GD7 har rejst en risiko for, at testdata ikke umiddelbart kan uploades på Datafordeleren, og at der derfor vil være behov for tilbageløb til registrene. Risikoen er rejst på baggrund af erfaring med indlæsning af prøvedata.

Det har i forbindelse med planlægning af proces for fejlhåndtering vist sig, at den afsatte tid til snitfladetest sandsynligvis ikke i tilstrækkelig grad kan rumme de aktiviteter der normalt skal gennemføres for at kunne ændringshåndtere ved fejl. Programlederne for GD1, GD2, GD7 og GD8 samt DIGST arbejder på en ”situationroom”-løsning, som mitigerer risikoen ved, at den reducerer procestiden for fejlrettelser. Løsningen vil stille krav til registerprojekterne og deres leverandører om at stå til rådighed løbende i testforløbet mhp. at sikre hurtig fejl- og ændringshåndtering. Alternativt vil der sandsynligvis kun være mulighed for at rette de fejl, som opstår inden for de første 2 uger af testforløbet. Der er brug for tydelig opbakning fra styregruppen undervejs i snitfladetesten, hvis ”situationroom”-løsningen skal gennemføres.

Der er fremhævet 4 kritiske emner, som er vigtige at have styregruppens opmærksomhed på. Mangelfuld håndtering af emnerne har direkte konsekvens for rettidig idriftsættelse af DAR, CPR og CVR. Desuden er tilføjet nyt emne om Morten Linds fratrædelse.

Nedenfor er listet kritiske risici og emner.

**Kritiske risici**

|  |  |  |  |  |  |
| --- | --- | --- | --- | --- | --- |
| **ID** | **Årsag** | **Hændelse** | **Effekt** | **Værdi****(SxK)** | **Tiltag** |
| F4 | Fornødne testdata med den rette konverterings-rækkefølge og flow er ikke klar 18. april på DAF | Dele af snitfladetesten kan ikke igangsættes 1. maj 2016. | Dele af snitfladetesten skubbes til perioden for integrationstest, hvilket vil sætte tidsplanen for integrationstest under pres.  | **16**(4x4) | Testprojektet udarbejder i samarbejde med testforum og de enkelte projekter en detaljeret plan. Hvert registerprojekt skal i forbindelse med planlægningen beskrive deres forudsætninger for etablering af testdata og forventet etableringstidspunkt.  |
| F8 | Der er utilstrækkelig tid afsat til **snitfladetest**, set i forhold til de aktiviteter der normalt skal gennemføres for at kunne gennemtestes ved fejl. | Fejl og mangler som opdages i testfasen kan ikke afhjælpes og gentestes inden for samme test-fase (der er ikke tid til re-gressionstest) | Dele af snitfladetesten skubbes til perioden for integrationstest, hvilket vil sætte tidsplanen for integrationstest under pres. | **20**(5x4) | GD1/GD2/GD7/GD8 samt DIGST er ved at undersøge muligheden for et "situationroom" (kommandorum). |
| F9 | Der er utilstrækkelig tid afsat til **integrationstest**, set i forhold til de aktiviteter der skal gennemføres for at kunne gennemtestes ved fejl. | Fejl og mangler som opdages i testfasen kan ikke afhjælpes og gentestes inden for samme testfase (der er ikke tid til regressionstest) | Fejl kan blokere den videre integrationstest | **20**(4x5) | GD1/GD2/GD7/GD8 samt DIGST er ved at undersøge muligheden for "situationroom"(kommandorum) |

**Kritiske emner**

|  |  |  |
| --- | --- | --- |
| **ID** | **Problem og konsekvens** | **Status** |
| 4 | Datavask: Som følge af at CVR og CPR skal overgå til at basere sig på DAR-adresser skal data i de 3 registre vaskes således, at der er fuldstændig overensstemmelse mellem adresserne i DAR og adresserne i hhv. CPR-registeret og CVR-registeret. Alternativt kan CPR og CVR ikke gå i drift.  | Programlederen har taget initiativ til afholdelse af møder med hhv. KL, CPR og CVR mhp. at igangsætte arbejdet med planer og metode. Det er forventningen, at styregruppen kan forelægges planer til godkendelse på møde den 21. april. Når der foreligger godkendte planer for datavasken, kan emnet lukkes. Der orienteres herefter fast om status på møder i PF og styregruppen.  |
| 5 | Løsningsmodellen for en punkt-til-punkt integration mellem DAR og CPR er ikke endeligt godkendt af parterne. Der er desuden ikke aftalt finansiering til udvikling og efterfølgende drift af den nye punkt-til-punkt integration mellem DAR og CPR.Konsekvensen er uklarhed om, hvem der skal finansiere udvikling og drift. | SDFE og CPR drøfter aktuelt en alternativ løsningsmodel for en punkt-til-punkt integration mellem DAR og CPR. Når SDFE og CPR er enige om løsningen, drøftes den med DIGST og der udarbejdes en sag til Grunddatabestyrelsen mhp. at søge finansiering til modellen. Programlederen har ansvar for udarbejdelse af sagen til GB herunder proces ift. DIGST. En aftale om model mellem SDFE og CPR forventes indgået senest i uge 10, hvorefter finansieringen skal afklares. |
| 6 | Der skal laves en plan for, hvordan paralleldrift af DAR og CPR Vej i perioden 1. januar 2017 og 1. april 2017 håndteres. Planen skal redegøre for roller og ansvar for alle involverede. Alternativt kan det ikke sikres, at DAR og CPR begge er fuldt opdaterede i perioden. Det er kritisk idet DAR er gået i drift, og da der til enhver tid skal kunne udsendes valgkort på baggrund af CPR. | Delprogramledelsen koordinerer sagen med inddragelse af DAR, CPR og KL. Det forventes, at der kan foreligge en aftalt plan med udgangen af 2. kvt. 2016, således at planen kan kommunikeres til de involverede og testes i 3. og 4. kvt. Når der foreligger en godkendt plan, kan emnet lukkes. Der orienteres herefter fast om status på møder i PF og styregruppen.  |
| 8 | Konvertering af data til DAR kræver bl.a. frysning af de registre, som skal "afgive" adressedata. Det skal ske ultimo 2016 (og vil vare mindre end en uge), mens konverteringen foregår og DAR gøres klar til produktion. Leverandøren har identificeret de registre, der skal fryses. Det drejer sig om CPR, MU, DAGI, GeoDK, BBR og DAR 0.9."Frysningen" giver leverandøren mulighed for at konvertere data, så DAR kan idriftsættes med opdaterede data. Såfremt et register ikke kan opfylde behovet for "frysning", vil DAR ved idriftsættelse ikke indeholde opdaterede data, hvilken kan have betydning for DAR-systemets funktionalitet og/eller adressernes præcision.  | På baggrund af overbliksnotat om DARs behov gennemføres drøftelser med de enkelte registre. Der skal være indgået aftaler med registrene inden udgangen af 2. kvt.  |
| 9(Ny) | Morten Lind har sagt op. Morten har været en betydelig vidensressource i delprogrammet, og derfor betyder hans opsigelse, at programmet mister historik og det dybe kendskab til sammenhængene i programmet. For DAR-projektet forventes det fx at betyde en øget risiko for fejl, som skal afhjælpes efter idriftsættelsen. Div. afklaringer forventes at tage længere tid og med større risiko for fejl. På nuværende tidspunkt forventes det ikke at få kritisk betydning for lovprojektet.  | Følgende handlinger gennemføres: Der foretages en struktureret vidensoverdragelse fra Morten. SDFE tilføres nye medarbejdere med adresseviden (1 er startet 1/3 og endnu en forventes at starte 1/4). Morten Linds ressourcer fokuseres på Lovprojektet den resterende tid, således at bemærkninger og bekendtgørelse kan færdiggøres. Der skal løbende tages stilling til, om der er opgaver, der bør prioriteres anderledes. Emnet lukkes med styregruppens godkendelse af de iværksatte handlinger. Herefter skal der være en løbende opmærksomhed på de udfordringer som Mortens fravær medfører, og i nødvendigt omfang behandles på møder i PF og STG.  |

## Løsning

Det *indstilles*, at styregruppen drøfter risikobilledet og de mitigerende handlinger.

**Procedure**
*Ikke relevant*

## Kommunikation

*Ikke relevant*